b'\n_START_ARTICLE_\nPhilanthinae\n_START_SECTION_\nUtseende\n_START_PARAGRAPH_\nMiddelsstore til ganske store, noks\xc3\xa5 kraftige vepser, svarte eller metallisk glinsende, ofte med lyse flekker p\xc3\xa5 bakkroppen. Mange etterligner stikkvepser (Vespidae). Hodet er p\xc3\xa5fallende stort og bredt, mer eller mindre firkantet sett ovenfra, med store fasett\xc3\xb8yne og korte antenner som ofte er langt tilspisset. Kroppen er langstrakt, parallellsidig og oftest noe flattrykt. Beina er noks\xc3\xa5 korte, bakkroppen langstrakt, festet til forkroppen med en markert "stilk" (petiolus).\n_START_SECTION_\nLevevis\n_START_PARAGRAPH_\nDisse vepsene utvikler seg p\xc3\xa5 dyr som moren har fanget, lammet med et stikk fra giftbrodden og slept ned i et hull hun har gravd ut i marken. Hun legger et egg p\xc3\xa5 byttet f\xc3\xb8r hun forsegler \xc3\xa5pningen og flyr vekk. Noen arter kan fore larven med flere byttedyr. Byttedyr for Philanthinae er \xc3\xa5revinger (Hymenoptera), s\xc3\xa6rlig bier. De voksne vepsene bes\xc3\xb8ker gjerne blomster.\n_START_SECTION_\nStereotyp atferd\n_START_PARAGRAPH_\nDen kjente nederlandske etologen Nikolaas Tinbergen gjorde en kjent studie av arten biulv (Philanthus triangulum) i Nederland. Denne arten fanger flere bier som den stapper ned i hullet der den har lagt egg p\xc3\xa5 \xc3\xa9n av dem. Tinbergen unders\xc3\xb8kte hvordan vepsen finner tilbake til det lille hullet i et tilsynelatende ganske monotont sanddynelandskap. Han observerte at hunn-vepsen brukte litt tid i \xc3\xa5pningen av hullet f\xc3\xb8r hun fl\xc3\xb8y bort, og tilsynelatende s\xc3\xa5 seg om. Mens vepsen var inne, la han en ring av sm\xc3\xa5steiner med sentrum i hullet. N\xc3\xa5r den hadde fl\xc3\xb8yet bort, flyttet han p\xc3\xa5 steinene slik at hullet ble liggende utenfor ringen. N\xc3\xa5r vepsen kom tilbake, greide hun ikke \xc3\xa5 finne hullet (som var noen f\xc3\xa5 centimeter borte) igjen, men lette frenetisk i sentrum av sirkelen av sm\xc3\xa5steiner. Tinbergen viste dermed at vepsen bruker trekk ved omgivelsene til \xc3\xa5 finne igjen reiret.\n_START_SECTION_\nUtbredelse\n_START_PARAGRAPH_\nPhilanthinae mangler i Australia, men er ellers representerte i alle verdensdeler bortsett fra polomr\xc3\xa5dene.'